PSTC พุ่งเกือบ 4% ลุ้นกำไรปีนี้โตกระฉูด หลังรับรู้กำลังการผลิต Solar 10 MW เต็มปี
PSTC พุ่งเกือบ 4% ลุ้นกำไรปีนี้โตกระฉูด หลังรับรู้กำลังการผลิต Solar 10 MW เต็มปี ล่าสุด ณ เวลา 11.25 น. ราคาอยู่ที่ 0.80 บาท บวก 0.03 บาท หรือ 3.90% สูงสุดที่ 0.81 บาท ต่ำสุดที่ 0.78 บาท มูลค่าซื้อขายที่ 194.67 ล้านบาท
21 ก.ย. 2560

ผู้สื่อข่าวรายงานว่า ราคาหุ้นบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ณ เวลา 11.25 น. ราคาอยู่ที่ 0.80 บาท บวก 0.03 บาท หรือ 3.90% สูงสุดที่ 0.81 บาท ต่ำสุดที่ 0.78 บาท มูลค่าซื้อขายที่ 194.67 ล้านบาท ขณะที่ดัชนีตลาดหุ้นไทยโดยรวมบวก 0.16%

ด้าน บล.โกลเบล็ก ระบุในบทวิเคราะห์ (21 ก.ย.) ว่า PSTC ได้มุ่งเน้นขยายธุรกิจไปยังโรงไฟฟ้าพลังงานทดแทนเพิ่มขึ้นเนื่องจากเป็นธุรกิจที่มีรายได้มั่นคงและความเสี่ยงต่ำเพราะมีสัญญาซื้อขายไฟฟ้ากับ กฟผ. โดยบริษัทตั้งเป้ากำลังการผลิตไฟฟ้าเพิ่มขึ้นจาก 41 MW เป็น 100 MW ภายในปี 61 จากการเข้าร่วมประมูลโรงไฟฟ้า SPP-Hybrid กำลังการผลิตรวม 300 MW ซึ่งจะเปิดยื่นข้อเสนอ 2-6 ต.ค. 60 และประกาศรายชื่อผู้ได้รับคัดเลือก 14 ธ.ค. 60
โดยบริษัทพร้อมเข้าร่วมประมูลโครงการดังกล่าวโดยใช้โรงไฟฟ้าชีวมวลเนื่องจากการก่อสร้างกำลังการผลิตสูงขึ้นจะส่งผลให้ต้นทุนการก่อสร้างต่อ MW ลดลงจากการใช้สินทรัพย์ถาวรร่วมกัน นอกจากนี้บริษัทพร้อมเข้าร่วมประมูลโรงไฟฟ้า VSPP Semi-Firm กำลังการผลิต 289 MW ซึ่งคาดว่าจะเปิดประมูลไตรมาส 4/60
ทั้งนี้คาดกำไรปี 60 เติบโต 236% จากการรับรู้กำลังการผลิตจาก Solar 10 MW เต็มปี โดยผลประกอบการครึ่งปีแรกอยู่ที่ราว 23 ล้านบาท เติบโต 30% จากปีก่อน ซึ่งคิดเป็น 43% ของประมาณการ โดยฝ่ายวิจัยคาดว่ากำไรปี 60 อยู่ที่ราว 53 ล้านบาทเติบโต 236% และคาดว่ารายได้จากธุรกิจโรงไฟฟ้าในปี 60 จะเติบโต 205% สู่ 460 ล้านบาท เนื่องจากปี 60 รับรู้กำลังการผลิตจากโรงไฟฟ้าพลังงานแสงอาทิตย์รวม 10 MW เต็มปี (COD ธ.ค. 59)  และคาดว่าไตรมาส 4/60 จะ COD โรงไฟฟ้าชีวภาพ จ.สุพรรณบุรี (สระยายโสม) กำลังการผลิต 4 MW เพิ่มเติม ซึ่งจะช่วยหนุนให้ผลประกอบการปี 61 เติบโตอย่างต่อเนื่อง โดยเราคาดว่ากำไรปี 61 อยู่ที่ราว 64 ล้านบาทเติบโต 22% จากปีก่อน
โดยประเมินมูลค่าด้วยวิธี Sum of the part ได้ราคาเหมาะสมธุรกิจโรงไฟฟ้า 0.79 บาทต่อหุ้น(กระแสเงินสดจากการจำหน่ายไฟฟ้า 0.52 บาทต่อหุ้นและมูลค่าที่ดินโรงไฟฟ้าเมื่อเลิกกิจการอีก 0.27 บาทต่อหุ้น) และได้ราคาเหมาะสมธุรกิจออกแบบและจัดหาที่ 0.11 บาทต่อหุ้น ได้ราคาเหมาะสมที่ 0.90 บาทต่อหุ้นซึ่งสูงกว่าราคาปิดล่าสุดจึงเริ่มต้นคำแนะนำ “ซื้อ”